
Κυριακή, 02 Αυγούστου 2026

ΔΕΛΤΙΟ ΤΥΠΟΥ

Σύλληψη ημεδαπού στο Πόρτοχέλι - Τραυματισμός ημεδαπού στο Ηράκλειο – Εντοπισμός και διάσωση 39 αλλοδαπών 50 ν.μ. νοτιοανατολικά των Καλών Λιμένων 

	Τις απογευματινές ώρες χθες, ενημερώθηκε η Λιμενική Αρχή του Πορτοχελίου για τη σύγκρουση ενός θαλάσσιου μοτοποδηλάτου (jet-ski) με ένα βοηθητικό σκάφος (tender) θαλαμηγού(Θ/Γ) σκάφους, σημαίας Μεγάλης Βρετανίας στην είσοδο του λιμένα Πορτοχελίου. Αποτέλεσμα της σύγκρουσης ήταν ο τραυματισμός του 31χρονου αλλοδαπού (υπήκοος νότιας Αφρικής) χειριστή του βοηθητικού σκάφους, ο οποίος μετά τον κατάπλου του tender στο λιμάνι, διακομίστηκε αρχικά στο Κέντρο Υγείας Ερμιονίδος και ακολούθως στο Γενικό Νοσοκομείο Άργους, για παροχή ιατρικής περίθαλψης. Από το Α’ Λιμενικό Τμήμα Πορτοχελίου που διενεργεί την προανάκριση, συνελήφθη ο 20χρονος ημεδαπός χειριστής του jet-ski, για παράβαση των άρθρων 314 του Π.Κ. «Σωματική βλάβη από αμέλεια» και 291 του Π.Κ. «Διατάραξης της ασφάλειας των πλοίων»

*****

	Τις μεσημβρινές ώρες σήμερα, ενημερώθηκε η Λιμενική Αρχή του Ηρακλείου για τον τραυματισμό 61χρονου ημεδαπού στην προβλήτα VI του λιμένα Ηρακλείου. Συγκεκριμένα, ο 61χρονος γλίστρησε κατά την επιβίβασή του από σκάλα στο υπό ιδιοκτησίας του σκάφος αναψυχής, με αποτέλεσμα να τραυματιστεί στα πλευρά. Ο τραυματίας διακομίστηκε με ασθενοφόρο όχημα του ΕΚΑΒ στο Βενιζέλειο-Πανάνειο Γενικό Νοσοκομείο Ηρακλείου για ιατρική περίθαλψη. 

*****

	Τις μεσημβρινές ώρες σήμερα, ενημερώθηκε η Λιμενική Αρχή της Αγίας Γαλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μια λέμβο με αλλοδαπούς επιβαίνοντες, στη θαλάσσια περιοχή 50ν.μ. νοτιοανατολικά των Καλών Λιμένων. Οι 39 αλλοδαποί (38 άντρες και 1 ανήλικος) περισυλλέχθηκαν από ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και μεταφέρθηκαν στο λιμάνι της Αγίας Γαλήνης.Στη συνέχεια, οδηγήθηκαν στο λιμάνι του Ηρακλείου, συνοδεία στελεχών του Κεντρικού Λιμεναρχείου Ηρακλείου.

